Nøgleord

Sammendrag



Nøgleord

1. Frie varebevægelser — ekstern fællesskabsforsendelse — transporter, som foretages på grundlag af TIR-carneter — overtrædelse eller uregelmæssighed — stedet, hvor overtrædelsen eller uregelmæssigheden har fundet sted — den garanterende organisations fremlæggelse af beviser inden udløbet af den præklusive frist — lovligt — (Kommissionens forordning nr. 2454/93, art. 454, stk. 3, første afsnit, og art. 455)

2. Frie varebevægelser — ekstern fællesskabsforsendelse — transporter, som foretages på grundlag af TIR-carneter — overtrædelse eller uregelmæssighed — stedet, hvor overtrædelsen eller uregelmæssigheden har fundet sted — den garanterende organisations fremlæggelse af beviser — fristens varighed og begyndelsestidspunkt — retssikkerhedsprincippet

3. Frie varebevægelser — ekstern fællesskabsforsendelse — transporter, som foretages på grundlag af TIR-carneter — overtrædelse eller uregelmæssighed — forpligtelser, der påhviler den medlemsstat, der konstaterer, at der er begået en overtrædelse — pligt til at undersøge, hvor overtrædelsen er begået, og hvem, der er toldskyldnere — ikke omfattet — (Kommissionens forordning nr. 2454/93, art. 454 og 455)

Sammendrag

1. Artikel 454, stk. 3, første afsnit, i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks er ikke til hinder for, at en garanterende organisation under en retssag iværksat af en medlemsstat med påstand om betaling af importafgifter på grundlag af en garantiaftale, som organisationen har indgået med denne stat i overensstemmelse med TIR-konventionen, kan føre bevis for det sted, hvor overtrædelsen eller uregelmæssigheden faktisk er begået, for så vidt som dette bevis føres inden for den frist, der er fastsat i nævnte bestemmelse, og som er en præklusiv frist.

(jf. præmis 58 og domskonkl. 1)

2. Artikel 454, stk. 3, første afsnit, og artikel 455 i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks skal fortolkes sådan, at den frist, inden for hvilken en garanterende organisation – mod hvem en retssag er iværksat af en medlemsstat med påstand om betaling af importafgifter på grundlag af en garantiaftale, som organisationen har indgået med denne stat i overensstemmelse med TIR-konventionen – kan føre bevis for det sted, hvor overtrædelsen eller uregelmæssigheden faktisk blev begået, er to år regnet fra det tidspunkt, hvor kravet om betaling blev fremsat over for den.

Da disse bestemmelser helt åbenbart er fejlagtige og fastsætter flere forskellige frister, der kan tages i betragtning, og under hensyn til, at retssikkerhedsprincippet udgør et almindeligt fællesskabsretligt princip, der bl.a. kræver, at en ordning, der pålægger en afgiftspligtig byrder, er klar og utvetydig, for at han ikke skal være i tvivl om sine rettigheder og pligter, således at han kan handle derefter, skal den frist gælde, som – blandt de frister, der kan identificeres blandt de forskellige henvisninger i gennemførelsesforordningens artikel 454 og 455 – er mest fordelagtig for den garanterende organisation.

(jf. præmis 71-73 og domskonkl. 2)

3. Artikel 454 og 455 i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks forpligter ikke en medlemsstat, der har konstateret, at der er begået en overtrædelse eller uregelmæssighed i forbindelse med en transport på grundlag af et TIR-carnet, til – ud over meddelelserne i nævnte forordnings artikel 455, stk. 1, og en eftersøgningsanmeldelse til bestemmelsestoldstedet – at undersøge, hvor overtrædelsen eller uregelmæssigheden faktisk er blevet begået, og hvem der er toldskyldnere, ved at anmode myndighederne i en anden medlemsstat om bistand til at oplyse de faktiske omstændigheder.

(jf. præmis 84 og domskonkl. 3)